ფილმის „ერთი პატარძალი, შვიდი ძროხა ან ერთი ყუთი ჰეროინი“ ჩვენება და დისკუსია
2024-03-29 16:00 - 17:00 (Asia/Dubai)
29 მარტს, 16:00 საათზე, ილიას სახელმწიფო უნივერსიტეტის სამართლის სკოლის ადამიანის უფლებათა მიმართულება და ადამიანის უფლებათა კინოკლუბი გიწვევთ ქალთა ისტორიის თვის ფარგლებში ორგანიზებული ფილმის „ერთი პატარძალი, შვიდი ძროხა ან ერთი ყუთი ჰეროინი“ ჩვენებასა და დისკუსიაზე.
ფილმი ეხება სუდანში, ვიეტნამსა და ავღანეთში გოგოების იძულებით ქორწინებას. ილიაუნის სამართლის სკოლის ადამიანის უფლებათა კინოკლუბი ფილმის ჩვენებას გამართავს The Why Foundation-თან თანამშრომლობით.
მომხსენებელი
თამუნა გაბოძე, ორგანიზაციის „პარტნიორობა ადამიანის უფლებებისთვის“ ხელმძღვანელი
მოდერატორი
თამარ ჩხიკვაძე, ილიაუნის სამართლის სკოლის 1-ელი კურსის სტუდენტი
სამუშაო ენა: ქართული
თარიღი: 29 მარტი, 16:00 საათი
ადგილმდებარეობა: წიგნის სახლი „ლიგამუსი“, ილიას სახელმწიფო უნივერსიტეტი (ი. ჭავჭავაძის გამზ. N32)

საქართველოს ფუტსალის თასი, 1/4 ფინალი. MFC ILIAUNI VS ARMIA
2024-03-29 12:00 - 14:00
29 მარტს, პარასკევს, გაიმართება საქართველოს ფუტსალის თასის გათამაშების მეოთხედფინალური მატჩები. ილიაუნის ფუტსალის პირველი გუნდი მეოთხედფინალურ მატჩს თავდაცვის სამინისტროს გუნდთან „არმია“ გამართავს.
წინა ეტაპი ჩვენმა გუნდმა წარმატებით გადალახა (t.ly/F75mb) და ანგარიშით 4-3 დაამარცხა წალენჯიხელები. თავის მხრივ, „არმია“ მერვედფინალში ფუტსალის ლიგის მესამე ლიგის გუნდს „ჯიპა” შეხვდა და ადვილად გადალახა აღნიშნული ბარიერი (6-0).
ილიაუნისა და არმიელთა დაპირისპირებას დიდი ისტორია და გამოცდილება აქვს. ჩვენი შეხვედრები ყოველთვის დაძაბულობითა და სანახაობით გამოირჩეოდა. აღსანიშნავია, რომ იმ წელს, როდესაც ილიაუნის უმაღლესი ლიგის გუნდმა საქართველოს ფუტსალის თასი მოიგო (2021 წ.), არმიელები მეორე დივიზიონში ასპარეზობდნენ და „ფუტსალის ლიგა 2”-ის ფინალში ჩვენს ფარმკლუბს, MFC ILIAUNI 2-ს, დაუპირისპირდნენ. ჩვენდა სასიხარულოდ, 2020/21 წლების სეზონის „ლიგა 2”-ის ჩემპიონები ჩვენ გავხდით – მოწინააღმდეგე სამმატჩიან ორთაბრძოლაში დავამარცხეთ, „არმიამ“ კი უმაღლესი დივიზიონის საგზური მოიპოვა და მას შემდეგ პირველ ლიგაში ასპარეზობს.
მიმდინარე ფუტსალის რეგულარულ სეზონში არმიელებს სამჯერ შევხვდით, ერთხელ ჩვენ ვიმარჯვეთ, ერთხელ – მოწინააღმდეგემ და ერთი ფრეც ვითამაშეთ:

II ტური: MFC ILIAUNI 7:7 ARMIA (ოქმი: t.ly/asPcf)
IX ტური: ARMIA 4:1 MFC ILIAUNI (ოქმი: t.ly/-zaRE)
XVI ტური: MFC ILIAUNI 5:4 ARMIA (ოქმი: t.ly/Fowtc)

საინტერესო სტატისტიკა აქვს გიორგი ქურხულს, რომელმაც არმიელებთან 3 მატჩში 5 გოლის გატანა შეძლო.
მატჩი დაძაბული და სანახაობრივი იქნება.
ილიაუნის განსაკუთრებულად სჭირდება თქვენი, გულშემატკივრების, მხარდაჭერა, ამიტომ გელით ყველას!
29 მარტი, 12:00 საათი, არენა 2, უნივერსიტეტის ქუჩა N6
შეხვედრები ლიგის ოფიციალურ ფეისბუქ და იუთუბარხებზე პირდაპირი ტრანსლაციით გაშუქდება.

„ინდური ტაბლა და მისი ენა“ – ანუკა კონტრიძის ვორკშოპი
2024-03-29 10:00 - 12:00
29 მარტს, 19:00 საათზე, ილიაუნის თეატრში ილიაუნის მუსიკის ცენტრის ინიციატივით ანუკა კონტრიძე გამართავს ვორკშოპს/პრეზენტაციას.
ანუკა კონტრიძე 1982 წელს დაიბადა თბილისში. არის აღმოსავლეთმცოდნე, სინოლოგი.
ინდურ ტაბლას ეუფლება 21 წლიდან. სწავლობდა ინდოეთში, შრი ლანკაში, გერმანიასა და შვეიცარიაში ტაბლის ოსტატებთან – ს.ვ. რანდუვასთან, შანკარ ლალ ჩატერჯსა და სვაპან ჩაუდჰურთან. თანამშრომლობდა და თანამშრომლობს ბენდებთან საქართველოში და მის ფარგლებს გარეთ. ამჟამად ცხოვრობს ქ. მიუნხენში. უკრავს რამდენიმე ბენდთან სხვადასხვა მიმართულებით. წლების განმავლობაში რუმინული ემბიენთ ჯგუფის “Thy Veils” მოწვეული წევრია, ასევე “Metachronic Rashomon” დისტანციური ტრიოს წევრი რეზო კიკნაძესა და ნიკა დავითაშვილთან ერთად. ბოლო რამდენიმე წელია ესწრება ტაბლის დიდოსტატ პანდიტ სვაპან ჩაუდჰურის ყოველწლიურ სემინარებს ბაზელში. დროდადრო მართავს ვორკშოპებს ტაბლის შესახებ თბილისსა და მიუნხენში.
სამუშაო ენა: ქართული
დრო: 29 მარტი, 19:00 საათი
ადგილმდებარეობა: ილიას სახელმწიფო უნივერსიტეტი, A კორპუსი (შიდა ეზო), ი. ჭავჭავაძის გამზ. N32
დასწრება თავისუფალია.

გადაუდებელი კიბერდახმარების უზრუნველყოფის მექანიზმები: კვლევების შედეგების განხილვა
2024-03-27 19:30 - 21:30
27 მარტს, 19:30 საათზე, ილიას სახელმწიფო უნივერსიტეტის G106 აუდიტორიაში გაიმართება შეხვედრა თემაზე „გადაუდებელი კიბერდახმარების უზრუნველყოფის მექანიზმები: მიმდინარე და ჩატარებული კვლევების შედეგების განხილვა უკრაინის, მონტენეგროს და სხვა მაგალითებზე დაყრდნობით”.
მომხსენებლები:

ნათია სესკურია, ინიციატივის „ქალები კიბერუსაფრთხოებაში“ თანადამფუძნებელი
ნატა გოდერძიშვილი, კიბერუსაფრთხოების სფეროს ექსპერტი, ინიციატივის „ქალები კიბერუსაფრთხოებაში“ თანადამფუძნებელი
ჯოსეფ იარნეცკი, დიდი ბრიტანეთის უსაფრთხოების კვლევების სამეფო ინსტიტუტის (RUSI) მკვლევარია კიბერუსართხოების მიმართულებით. მისი კვლევითი ინტერესები ფოკუსირებულია კიბერთავდაცვითი შესაძლებლობების მშენებლობაზე, ასევე რა რისკებსა და შესაძლებლობებს ქმნის მოწინავე ტექნოლოგიები ეკონომიკური უსაფრთხოებისთვის.

სამუშაო ენა: ინგლისური
დრო: 27 მარტი, 19:30 საათი
ადგილმდებარეობა: ილიას სახელმწიფო უნივერსიტეტის G106 აუდიტორია, გ. წერეთლის ქ. N1
დასწრება თავისუფალია.

მედიკამენტების ხელმისაწვდომობა – საჯარო დისკუსია
2024-03-27 18:00 - 19:00
27 მარტს, 18:00 საათზე, ილიას სახელმწიფო უნივერსიტეტის ავსტრიულ ბიბლიოთეკაში გაიმართება საჯარო დისკუსია მედიკამენტების ხელმისაწვდომობის შესახებ.
დანახარჯი მედიკამენტებზე საქართველოს მოსახლეობისთვის მძიმე ფინანსური ტვირთი და გაღარიბების ერთ-ერთი მიზეზია. ​მოსახლეობის ჯიბიდან ჯანდაცვაზე გადახდილი ყოველი 10 ლარიდან 7 მედიკამენტებზე იხარჯება. ეს დანახარჯი განსაკუთრებით პრობლემურია მოსახლეობის უღარიბესი ფენისთვის, რადგან სწორედ ამ ტიპის დანახარჯის გამო მათი 90% კიდევ უფრო ღარიბდება. საქართველოში მედიკამენტებზე განსაკუთრებით დიდი დანახარჯების ერთ-ერთი წამყვანი ფაქტორია ფარმაცევტული პოლიტიკისა და რეგულირების მნიშვნელოვანი ხარვეზები, რაც ხელს უწყობს მედიკამენტების ფასების უკონტროლო ზრდას და მათ არარაციონალურ მოხმარებას.
პანელური დისკუსიის მონაწილე ექსპერტები – აკაკი ზოიძე, თინა ტურძილაძე, გიორგი გოცაძე და პრაქტიკოსი ექიმი ჯაბა ზარქუა – განიხილავენ შემდეგ საკითხებს:

რა არის რეფერენტული ფასი და შეიძლება თუ არა მისი წამლის ფასის კონტროლის ეფექტურ მექანიზმად გამოყენება;
რა არის გენერიკული მედიკამენტი და შეუძლია თუ არა მას ძვირადღირებული ბრენდული მედიკამენტის ჩანაცვლება. რა შემთხვევებში შეგვიძლია წამლების ჩანაცვლება;
რა არის პოლიფარმაცია და როგორ აისახება ის ჩვენს ხარჯებსა და ჯანმრთელობაზე.

იხ. ღონისძიების ბმული https://shorturl.at/mqwHX
სამუშაო ენა: ქართული
დრო: 27 მარტი, 18:00 საათი
ადგილმდებარეობა: ილიას სახელმწიფო უნივერსიტეტის S კორპუსი, ავსტრიული ბიბლიოთეკა, გ. წერეთლის ქ. N3
დასწრება თავისუფალია.

„მე და ევროპა“ ფილმის ჩვენება-დისკუსია
2024-03-27 16:00 - 18:00
27 მარტს, 16:00 საათზე, ილიას სახელმწიფო უნივერსიტეტის G106 აუდიტორიაში მედიის განვითარების ფონდი (MDF) ევროკავშირის ფინანსური მხარდაჭერითა და ილიას სახელმწიფო უნივერსიტეტთან პარტნიორობით იწყებს დოკუმენტური ფილმის „მე და ევროპა” ჩვენებისა და დისკუსიების ციკლს – ეს არის ოთხი ამბავი საქართველოდან, რომელიც აერთიანებს მრავალფეროვნებას, თავისუფლებას, თანასწორობას, დემოკრატიას.
ღონისძიებას გახსნიან ილიას უნივერსიტეტის რექტორი ნინო დობორჯგინიძე და საქართველოს ევროკავშირის ელჩის მოადგილე, პოლიტიკის, პრესისა და ინფორმაციის განყოფილების ხელმძღვანელი ასუნსიონ სანჩეს რუისი. დისკუსიაში მონაწილეობას მიიღებენ პოეტი რატი ამაღლობელი, ფილმის რეჟისორი გიორგი ქველიძე და პროდიუსერი თამარ ქველიძე.
გიორგი ქველიძის დოკუმენტური ფილმი, რომელიც ევროკავშირის მხარდაჭერით შეიქმნა, საქართველოს რეგიონებში: კახეთში, რაჭა-ლეჩხუმში, გურიასა და იმერეთში გადაღებულ ოთხ ამბავს აერთიანებს და ევროპასთან საქართველოს საერთო ღირებულებებზე – მრავალფეროვნებაზე, თანასწორობაზე, თავისუფლებასა და დემოკრატიაზე – ოთხი ადამიანის პერსპექტივიდან მოგვითხრობს.
საინფორმაციო კამპანიის „მე და ევროპა“ ფარგლებში მედიის განვითარების ფონდი გამოაცხადებს ბლოგების/ვლოგების კონკურსს, რომლის გამარჯვებულები 11 ივლისს მედიაწიგნიერების საზაფხულო ბანაკში გაემგზავრებიან.
ბანაკის მონაწილეებს შეარჩევენ დისკუსიაში მონაწილეთა ყველაზე აქტიურ ახალგაზრდებს შორისაც.
4-დღიანი საზაფხულო ბანაკის მონაწილეები გაივლიან ესპანური და ქართული ფაქტების გადამოწმების ორგანიზაციების – „მალდიტასა” და „მითების დეტექტორის“ – ერთობლივ, ინტენსიურ მედია და ინფორმაციული წიგნიერების ტრენინგს და გაეცნობიან დეზინფორმაციასთან ბრძოლაში ევროკავშირის აღმოსავლეთ პარტნიორობის ქვეყნების სტრატეგიული კომუნიკაციის სამსახურისა და მათი ფლაგმანური პროექტის EUvsDisinformation-ის გამოცდილებას.
განრიგი იხილეთ ბმულზე.

სამუშაო ენა: ქართული
დრო: 27 მარტი, 16:00 საათი
ადგილმდებარეობა: ილიას სახელმწიფო უნივერსიტეტის G106 აუდიტორია, გ. წერეთლის ქ. N1
დასწრება თავისუფალია.
2024

სოკრატეს კლუბის დისკუსია ევროკავშირის მართლმსაჯულების სასამართლოს გადაწყვეტილებაზე – ძალადობის მსხვერპლი ქალის თავშესაფრის უფლება
2024-03-22 16:00 - 18:00
22 მარტს, 16:00 საათზე, ილიას სახელმწიფო უნივერსიტეტის სამართლის სკოლის ადამიანის უფლებათა მიმართულება გიწვევთ სოკრატეს კლუბის მიერ ქალთა ისტორიის თვის ფარგლებში ორგანიზებულ დისკუსიაზე, რომელზეც განხილული იქნება ევროკავშირის მართლმსაჯულების სასამართლოს მიერ 2024 წლის 16 იანვარს მიღებული გადაწყვეტილება.
საქმის ფაქტობრივი გარემოებებიდან ირკვევა, რომ თურქული წარმოშობის ქალზე, რომელიც იძულებით გაათხოვეს, ხშირად ფიზიკურად ძალადობდა ქმარი. მისგან მომდინარე საფრთხისა და ძალადობისგან თავის დასაღწევად მან თავშესაფრის მოთხოვნის მიზნით მიმართა ბულგარეთს. ბულგარეთის სასამართლომ საქმის განხილვისას გადაწყვიტა, რომ შესაბამისი კითხვებით მიემართა ევროკავშირის მართლმსაჯულების სასამართლოსთვის.
ამ საქმესთან მიმართებით ევროკავშირის მართლმსაჯულების სასამართლომ განმარტა, რომ ძალადობის მსხვერპლ ქალებს უფლება აქვთ, მოითხოვონ თავშესაფარი ევროკავშირის წევრ ქვეყნებში, თუ მათ სამშობლოში დაბრუნებისას ემუქრებათ ფსიქოლოგიური, ფიზიკური, სექსუალური ან ოჯახში ძალადობა. სასამართლომ ასევე განმარტა, რომ, თუ ლტოლვილის სტატუსის პირობები არ იქნება დაკმაყოფილებული, მათ შეუძლიათ მიიღონ დამატებითი დაცვის სტატუსი იმ შემთხვევაში, თუ მათ ემუქრებათ სიცოცხლის მოსპობა ან ძალადობა. ერთიანობაში ხსენებული გადაწყვეტილება უმნიშვნელოვანესია ოჯახში ძალადობის მსხვერპლთა დაცვის ჭრილში.
სოკრატეს კლუბი დისკუსიების წარმართვისას იყენებს სოკრატეს მეთოდს, რომელიც გულისხმობს სასამართლო გადაწყვეტილებებში არსებულ პრობლემურ საკითხებზე კითხვების დასმასა და მათზე სიღრმისეულ მსჯელობას.
მომხსენებელი
ნინო ანდრიაშვილი, იურისტი, ორგანიზაცია „საფარი“
მოდერატორი
ქეთევან ბეჟანიშვილი, სტუდენტი, ილიას სახელმწიფო უნივერსიტეტის საჯარო სამართლისა და პოლიტიკის სამაგისტრო პროგრამა
სამუშაო ენა: ქართული
თარიღი: 22 მარტი, 16:00 საათი
ადგილმდებარეობა: წიგნის სახლი „ლიგამუსი“, ილიას სახელმწიფო უნივერსიტეტი (ი. ჭავჭავაძის გამზ. N32)

ვორკშოპი „ძველი ქართული მწერლობა ეროვნულ და გლობალურ კონტექსტში (ტრადიცია, ინოვაცია, ტენდენციები)“
2024-03-20 10:30 - 2024-03-21 17:30
20-21 მარტს, 10:30 საათზე, ილიას სახელმწიფო უნივერსიტეტის S507 აუდიტორიაში შოთა რუსთაველის საქართველოს ეროვნული სამეცნიერო ფონდის მიერ დაფინანსებული კვლევითი პროექტის „FR-2 1-660 ძველი ქართული ლიტერატურის ისტორია: ახალი მეთოდოლოგიური და კონცეპტუალური მიდგომები საუნივერსიტეტო სახელმძღვანელო ცნობარისათვის“ ფარგლებში ჩატარდება ვორკშოპი „ძველი ქართული მწერლობა ეროვნულ და გლობალურ კონტექსტში (ტრადიცია, ინოვაცია, ტენდენციები)“.
ვორკშოპის მიზანია სხვადასხვა უნივერსიტეტში ძველი ქართული ლიტერატურის სწავლების პროცესში ჩართული პროფესორებისა და დოქტორანტების დისკუსიის ორგანიზება სასწავლო ფორმატში თანამედროვე ინტერ, კროს და ტრანსდისციპლინური მიდგომებისა და მეთოდების გამოყენების შესახებ ინფორმაციისა და გამოცდილების გაცვლის მიზნით.
ვორკშოპში მონაწილეობას მიიღებენ აგრეთვე ქართული ფილოლოგიის სპეციალობის ის დაინტერესებული მაგისტრანტები, რომლებსაც ძველი ქართული მწერლობის შემსწავლელი პროგრამული საგნები დახურული აქვთ მაღალი შეფასებით – A .
ვორკშოპზე იგეგმება

პროექტის მიგნებებისა და შუალედური შედეგების აპრობაცია სამიზნე ჯგუფთან;
ახალი პრობლემების გამოკვეთა და უკუკავშირის ანალიზი.

სამიზნე ჯგუფი:
ფილოლოგიური მიმართულებისა და ფართო პროფილის ჰუმანიტარი სპეციალისტები, აგრეთვე დოქტორანტები და მაგისტრანტები.
ვორკშოპზე მოწვეული სპეციალისტები/მომხსენებლები:
1. ფათი ჰატაიბი, რაბატის მუჰამედ მეხუთის უნივერსიტეტი, მაროკო
2. მზია სურგულაძე, კორნელი კეკელიძის სახელობის ხელნაწერთა ეროვნული ცენტრი
3. მაკა ელბაქიძე, შოთა რუსთაველის ქართული ლიტერატურის ინსტიტუტი
4. ექვთიმე კოჭლამაზაშვილი, ილიას სახელმწიფო უნივერსიტეტი და კორნელი კეკელიძის სახელობის ხელნაწერთა ეროვნული ცენტრი
5. ივანე ამირხანაშვილი, შოთა რუსთაველის ქართული ლიტერატურის ინსტიტუტი
6. ნესტან სულავა, ივანე ჯავახიშვილის სახელობის თბილისის სახელმწიფო უნივერსიტეტი და ახალციხის უნივერსიტეტი
7. მარიამ ნანობაშვილი, ივანე ჯავახიშვილის სახელობის თბილისის სახელმწიფო უნივერსიტეტი
8. თამთა ფარულავა, გიორგი წერეთლის აღმოსავლეთმცოდნეობის ინსტიტუტი
9. ელენე გოგიაშვილი, ივანე ჯავახიშვილის თბილისის სახელმწიფო უნივერსიტეტი
10. ალექსანდრე შებორნი, ოქსფორდის უნივერსიტეტის ისტორიის ფაკულტეტი
ვორკშოპში მონაწილეობას მიიღებენ აგრეთვე ილიას სახელმწიფო უნივერსიტეტის ქართული ფილოლოგიის პროგრამის საბაკალავრო საფეხურის სტუდენტები, რომელთაც 2020-2023 წლის განმავლობაში A შეფასებით დაასრულეს კურსები „ძველი ქართული საეკლესიო მწერლობა (ჰაგიოგრაფია)“ და „ქართული ლიტერატურა XII-XVIII საუკუნეებში.“ ისინი გვესაუბრებიან იმ ძირითად გამოწვევებსა და პრობლემებზე, რომელთა გადალახვაც მოუწიათ ძველი ქართული ლიტერატურის ისტორიის შესწავლის პროცესში.
პროექტში ჩართული სპეციალისტები:

ირმა ყარაულაშვილი, პროექტის ხელმძღვანელი, ილიას სახელმწიფო უნივერსიტეტი
თამარ ლომიძე, პროექტის კოორდინატორი, ილიას სახელმწიფო უნივერსიტეტი და შოთა რუსთაველის ქართული ლიტერატურის ინსტიტუტი
დარეჯან გარდავაძე, ივანე ჯავახიშვილის სახელობის თბილისის სახელმწიფო უნივერსიტეტი
თეა შურღაია, ივანე ჯავახიშვილის სახელობის თბილისის სახელმწიფო უნივერსიტეტი და გიორგი წერეთლის აღმოსავლეთმცოდნეობის ინსტიტუტი
თამთა სურმავა, ილიას სახელმწიფო უნივერსიტეტი

ფორმატი:
ორდღიანი სასესიო სხდომები – დღეში ორი სესია
დასწრებით და/ან დისტანციურად
ბმული:https://iliauni-edu-ge.zoom.us/j/82027541366
სამუშაო ენა: ქართული
დრო: 20 და 21 მარტი, 10:30 საათი
ადგილმდებარეობა: ილიას სახელმწიფო უნივერსიტეტის S507 აუდიტორია, გ. წერეთლის ქუჩა N3
დღის წესრიგი
დღე I
10:30-13:00 სხდომა 1– ძველი ქართული ნარატიული წყაროები:
ა) ქართული ჰაგიოგრაფია – სტერეოტიპი, რეცეფცია, თვითრეფლექსია
ბ) ძველი ქართული მწერლობა, როგორც ისტორიული წყარო და იდენტობის ინდიკატორი
14:00-17:00 სხდომა 2 – ძველი ქართული (საერო)მწერლობის რეალური და გამოგონილი გეოგრაფია
ა) ქართული ლექსი vis-a-vis აღმოსავლური ექსპანსია
ბ) „სულ ორი-სამი ქარგა აქვს ეპოსს“ (დ. წერედიანი)
დღე II
10:30-13:00 სხდომა 3 – „ვეფხისტყაოსანი“ – მარადი ტექსტი, სინთეზური ესთეტიკა, თანამედროვე კონცეფცია.
14:00-17:00 სხდომა 4 – ძველი ქართული მწერლობის სწავლების მეთოდოლოგია და თანამედროვე გამოწვევები.
17:00-17:30 შემაჯამებელი სხდომა:
პროექტის ხელმძღვანელი და მონაწილეები შეაჯამებენ გამოთქმულ მოსაზრებებს, ახლებურ კონცეპტუალურ მიდგომებსა და მეთოდოლოგიას, მიმოიხილავენ დოქტორანტების მიერ გამოთქმულ სურვილებსა და დასმულ პრობლემებს.

ონლაინშეხვედრა მწერალ კლოე კორმანთან
2024-03-19 19:00 - 20:00
19 მარტს, 19:00 საათზე, წიგნის სახლში „ლიგამუსი“ გაიმართება ონლაინშეხვედრა გონკურის პრემიის საქართველოს არჩევანის 2023 წლის ლაურეატთან, მწერალ კლოე კორმანთან. მწერალს პრემია გადაეცა რომანისთვის ”Les Presque Sœurs ” („თითქმის დები“).
კლოე კორმანს საქართველოს ელჩი საფრანგეთში გოჩა ჯავახიშვილი ილიას სახელმწიფო უნივერსიტეტის მიერ დაწესებულ პრიზს გადასცემს.
მწერალი ონლაინ ჩაერთვება საფრანგეთში საქართველოს საელჩოდან, სადაც უმასპინძლებენ საქართველოს ელჩი საფრანგეთში გოჩა ჯავახიშვილი და ფრანგული რენესანსის საერთაშორისო პრეზიდენტი, პარიზის ზღვისიქითა მეცნიერებების აკადემიის საპატიო პრეზიდენტი დენი ფადა.
„ლიგამუსში“ შეხვედრას დაესწრებიან საფრანგეთის ელჩი საქართველოში შერაზ გასრი, საქართველოს ფრანგული ინსტიტუტის დირექტორი კამი ნორა, საქართველოს ფრანგული ინსტიტუტის მედიათეკის დირექტორი ნანა ლალიაშვილი, ქართული უნივერსიტეტების სტუდენტები, მედიათეკის მკითხველები და უფროსკლასელები.
სამუშაო ენები: ქართული, ფრანგული
დრო: 19 მარტი, 19:00 საათი
ადგილმდებარეობა: წიგნის სახლი „ლიგამუსი“, ი. ჭავჭავაძის გამზ. N32

საჯარო პოლიტიკის კვლევითი დოკუმენტების შემუშავება - კონკურსი სტუდენტებისთვის
2024-03-19 17:00 - 19:00
ეკონომიკური პოლიტიკის კვლევის ცენტრი (EPRC), რომელიც ახორციელებს პროექტს „მტკიცებულებებზე დაფუძნებული პოლიტიკის წარმოება კარგი მმართველობისთვის: ახალგაზრდა მეცნიერების გაძლიერება ცვლილებების მისაღწევად“, სტუდენტებისთვის აცხადებს კონკურსს საჯარო პოლიტიკის კვლევითი დოკუმენტების შემუშავებაზე.
19 მარტს, 17:00 საათზე, ილიას სახელმწიფო უნივერსიტეტის G106 აუდიტორიაში ილიას სახელმწიფო უნივერსიტეტისა და ეკონომიკური პოლიტიკის კვლევის ცენტრის ორგანიზებით გაიმართება საინფორმაციო შეხვედრა სტუდენტებთან პროექტისა და მის ფარგლებში გამოცხადებული კონკურსის შესახებ ინფორმაციის გასაცნობად, რათა უკეთ შეძლონ საჯარო მმართველობის არსის გაგება და მოემზადონ კონკურსისთვის.
შერჩეული სტუდენტები გაივლიან თეორიულ და პრაქტიკულ სერტიფიცირებულ ტრენინგებს, მათ მიეცემათ საშუალება იმუშაონ პროფესიონალ მკვლევრებთან/ექსპერტებთან ერთად და გახდნენ საჯარო პოლიტიკის დოკუმენტების თანაავტორები.
დამატებითი ინფორმაცია იხილეთ ბმულზე: https://jobs.ge/ge/?view=jobs&id=531355
პროექტი „მტკიცებულებებზე დაფუძნებული პოლიტიკის წარმოება კარგი მმართველობისთვის: ახალგაზრდა მეცნიერების გაძლიერება ცვლილებების მისაღწევად“ მიზნად ისახავს ახალგაზრდა მკვლევრებისა და აკადემიური წრეების გაძლიერებას საჯარო მმართველობის თემების კვლევებთან დაკავშირებით.
სამუშაო ენა: ქართული
დრო: 19 მარტი, 17:00 საათი
ადგილმდებარეობა: ილიას სახელმწიფო უნივერსიტეტის G106 აუდიტორია, გ. წერეთლის ქუჩა №1
შეხვედრაზე დასწრება შეუძლიათ ილიას სახელმწიფო უნივერსიტეტის საბაკალავრო და სამაგისტრო საფეხურის სტუდენტებს.

„მიწოდების ჯაჭვებისა და ფირმების ცოდნის ქსელების როლი იაპონიის ეკონომიკურ ზრდასა და მდგრადობაში“ – პროფესორ იასუიუკი ტოდოს საჯარო ლექცია
2024-03-19 13:00 - 15:00
19 მარტს, 13:00 საათზე, ილიას სახელმწიფო უნივერსიტეტის G106 აუდიტორიაში ილიაუნის გიორგი წერეთლის აღმოსავლეთმცოდნეობის ინსტიტუტში არსებული იაპონური ცენტრისა და იაპონიის საერთაშორისო თანამშრომლობის სააგენტოს ორგანიზებით იაპონიის შემსწავლელი საგანმანათლებლო კურსის პროგრამის ფარგლებში ვასედას უნივერსიტეტის (იაპონია) პროფესორი იასუიუკი ტოდო წაიკითხავს ლექციას „მიწოდების ჯაჭვებისა და ფირმების ცოდნის ქსელების როლი იაპონიის ეკონომიკურ ზრდასა და მდგრადობაში“.
თემის მოკლე მიმოხილვა
პროფესორი იასუიუკი ტოდო განიხილავს მიწოდების ჯაჭვებისა და ფირმების ცოდნის ქსელების როლს იაპონიის ეკონომიკურ ზრდასა და მდგრადობაში. იაპონური ფირმების მიწოდების ჯაჭვებს, ცნობილს, როგორც “keiretsu”, ახასიათებს გრძელვადიანი ძლიერი კავშირები, რომლებიც აღჭურვილია ნდობით და წვლილი შეაქვს ეფექტურ წარმოებასა და ინოვაციაში. თუმცა ბოლო დროს, ბუნებრივი კატასტროფების გახშირებისა და ეკონომიკური უსაფრთხოების მზარდი საკითხების გამო, იაპონური ფირმების ქსელებს შესთავაზეს რეორგანიზაცია და დივერსიფიკაცია მდგრადობისა და ინოვაციის ხელშესაწყობად. მომხსენებელი ისაუბრებს იაპონიის გამოცდილებიდან ნასწავლ გაკვეთილებსა და შედეგებზე საქართველოსა და სომხეთში.
მომხსენებლის შესახებ
იასუიუკი ტოდოს ეკონომიკის დოქტორის ხარისხი მიღებული აქვს სტენფორდის უნივერსიტეტში. ამჟამად ვასედას უნივერსიტეტის პროფესორია. მისი კვლევითი საქმიანობის სფეროა საერთაშორისო ეკონომიკა, ეკონომიკის განვითარება და გამოყენებითი მიკროეკონომიკა. გამოქვეყნებული აქვს დაახლოებით 70 აკადემიური ნაშრომი მაღალრეიტინგულ სამეცნიერო ჟურნალებში: Nature Sustainability, the Journal of Industrial Economics, the Journal of Regional Science, Research Policy, World Development, and Ecological Economics და ა.შ.
პროფესორი ტოდო Japanese Association for Development Economics და the Japanese Society of International Economics საბჭოს წევრია. ასევე ემსახურებოდა რამდენიმე საკონსულტაციო კომიტეტს როგორც ეროვნულ, ასევე ადგილობრივ მთავრობების დონეზე.
სამუშაო ენა: ინგლისური
დრო: 19 მარტი, 13:00 საათი
ადგილმდებარეობა: ილიას სახელმწიფო უნივერსიტეტის G106 აუდიტორია, გ. წერეთლის ქ. N1
დასწრება თავისუფალია.

საერთაშორისო სამეცნიერო-პრაქტიკული კონფერენცია „ცვლილებები ბავშვთა და ოჯახთა საკეთილდღეოდ“
2024-03-19 09:30 - 10:30
19 მარტს, 09:30 საათზე, სოციალურ მუშაკთა მსოფლიო დღესთან დაკავშირებით, გაიმართება მაია მგელიაშვილის სახელობის სოციალური მუშაობის საერთაშორისო სამეცნიერო-პრაქტიკული კონფერენცია „ცვლილებები ბავშვთა და ოჯახთა საკეთილდღეოდ“.
კონფერენცია ეძღვნება მაია მგელიაშვილის, ილიას სახელმწიფო უნივერსიტეტის სოციალური მუშაობის სამაგისტრო პროგრამის მოწვეული ლექტორის ხსოვნას, რომლის ღვაწლი სოციალური მუშაობის განვითარებასა და ბავშვთა კეთილდღეობის უზრუნველყოფაში განსაკუთრებით აღსანიშნავია.
კონფერენციის თემაა სოციალური მუშაობის პრაქტიკა და განათლება ბავშვთა და ოჯახთა საკეთილდღეოდ.
სოციალურ მუშაკთა მსოფლიო დღე წელს 19 მარტს აღინიშნება. ამ დღის მიზანია სოციალური მუშაკებისა და მათი წვლილის შესახებ საზოგადოების ცნობიერების გაზრდა.
კონფერენციაში მონაწილეობას მიიღებენ ქართველი და უცხოელი პრაქტიკოსი სოციალური მუშაკები, ასევე პროფესორები და სტუდენები.
კონფერენციის ერთ-ერთი ინიციატორია ილიას სახელმწიფო უნივერსიტეტი, სოციალური მუშაობის სამაგისტრო და სადოქტორო პროგრამა, სოციალური მომსახურებებისა და ინტერვენციების მეცნიერული განვითარების კვლევითი ცენტრი.
კონფერენცია ტარდება საქართველოს სოციალურ მუშაკთა ასოციაციის ინიციატივით World Vision საქართველოსთან, საქართველოს საზოგადოებრივი ჯანდაცვის ფონდთან, ივანე ჯავახიშვილის სახელობის თბილისის სახელმწიფო უნივერსიტეტსა და ილიას სახელმწიფო უნივერსიტეტთან თანამშრომლობით.
სამუშაო ენები: ქართული,ინგლისური
დრო: 19 მარტი, 09:30 საათი
ადგილმდებარეობა: ივანე ჯავახიშვილის სახელობის თბილისის სახელმწიფო უნივერსიტეტი, ი. ჭავჭავაძის გამზ. N1, I კორპუსი, სააქტო დარბაზის ფოიე
დასწრება თავისუფალია.

„სითბური არამდგრადობიდან კორონულ წვიმამდე“ – პროფესორ რამონ ოლივერის ონლაინმოხსენება
2024-03-18 17:00 - 18:00
8 მარტს, 17:00 საათზე, ილიას სახელმწიფო უნივერსიტეტის კოსმოსური კვლევების ცენტრის ასტრონომიისა და ასტროფიზიკის დეპარტამენტის ონლაინსემინარების ფარგლებში პროფესორი რამონ ოლივერი წაიკითხავს მოხსენებას „სითბური არამდგრადობიდან კორონულ წვიმამდე“ (From thermal instability to coronal rain – Ramon Oliver).
მომხსენებელი ისაუბრებს კორონული წვიმის მოვლენაზე, რომელიც მზის ცხელ კორონაში ცივი ნივთიერების უცაბედი წარმონაქმნია, მიმოიხილავს უსასრულო და ერთგვაროვან გარემოში ტალღების გავრცელების მათემატიკურ მოდელს სითბოს მიღებისა და კარგვის წევრთა გათვალისწინებით,ამ მოდელის გათვალისწინებით კი აღწერს სითბურ არამდგრადობას, რომელიც იწვევს ცივი ნივთიერების წარმოქმნას. დასასრულ ერთმანეთთან დააკავშირებს კორონულ წვიმასა და სითბურ არამდგრადობას.
მომხსენებლის შესახებ
რამონ ოლივერი ბალეარის კუნძულების უნივერსიტეტის (ესპანეთი) ფიზიკის ფაკულტეტის სრული პროფესორი და მზის ჯგუფის ხელმძღვანელია. მას მრავალწლიანი მჭიდრო სამეცნიერო თანამშრომლობა აკავშირებს ილიას სახელმწიფო უნივერსიტეტის კოსმოსური კვლევების ცენტრის პროფესორებთან. იგი არის შოთა რუსთაველის სამეცნიერო ფონდის ფუნდამენტური კვლევების ახალი პროექტის (მაგნიტური ჯეტები მზის ატმოსფეროში) უცხოელი კონსულტანტი.
ფორმატი: ონლაინ, შეხვედრა ზუმში
ბმული: https://uni-graz.zoom.us/j/6435542130?pwd=[REDACTED]
სამუშაო ენა: ინგლისური
დრო: 8 მარტი, 17:00 საათი
დასწრება თავისუფალია.

ვორკშოპი „როგორ დავწეროთ საველე და კვლევითი საგრანტო პროგრამებისთვის კვლევითი განაცხადი“
2024-03-17 10:00 - 12:00
7 და 11 მარტს, 10:00 საათზე, ილიას სახელმწიფო უნივერსიტეტის F303 აუდიტორიაში ილიაუნის ანთროპოლოგიის სადოქტორო პროგრამის ფარგლებში ანთროპოლოგები დოქტორი გიორკემ აიდემირ-კუნდაკჩი და დოქტორი ლაურა მაფიძოლი ჩაატარებენ ვორკშოპს „როგორ დავწეროთ საველე და კვლევითი საგრანტო პროგრამებისთვის კვლევითი განაცხადი“.
დოქტორანტები გაეცნობიან მნიშვნელოვან ინფორმაციას, როგორ იწერება გამარჯვებული განაცხადი და როგორ იმართება ანთროპოლოგიური კვლევითი პროექტის შემუშავებისთვის საჭირო ეტაპები, დახმარებას მიიღებენ კვლევითი განაცხადის სხვადასხვა კომპონენტზე, მათ შორისაა: საინტერესო შესავლის დაწერა, რელევანტური კვლევითი კითხვის ფორმულირება და კარგად განსაზღვრული თეორიული ჩარჩოს მონახაზის გაკეთება.
ვორკშოპის ფარგლებში ასევე განხილული იქნება შემდეგი საკითხები: მეთოდოლოგიის შემუშავება, რომელიც სტუდენტების კვლევის მიზნებსა და კითხვებს შეესაბამება, საკვლევი პროექტის მითითებულ ვადებში დასრულება და კვლევითი განაცხადის მნიშვნელობის დასაბუთება.
განაცხადის დასაწერად საწყის წერტილად გამოყენებულ იქნება ვენერ-გრენის ფონდის სადისერტაციო საველე სამუშაოს საგრანტო პროგრამა.
შემდგომი სესიები წარიმართება მონაწილეთა კონკრეტული მოთხოვნების შესაბამისად.
სამუშაო ენა: ინგლისური
დრო: 7, 11 მარტი, 10:00 საათი
ადგილმდებარეობა: ილიას სახელმწიფო უნივერსიტეტის F303 აუდიტორია, ქ. ჩოლოყაშვილის გამზ. N3/5
დასწრება თავისუფალია.
იხილეთ პროგრამა ბმულზე:

https://shorturl.at/mBGQS

2024

„არ დამივიწყო“ – ნანი მანველიშვილის წიგნის პრეზენტაცია
2024-03-15 19:00 - 20:00
15 მარტს, 19:00 საათზე, წიგნის სახლში „ლიგამუსი“ ილიას სახელმწიფო უნივერსიტეტის მეცნიერებათა და ხელოვნების ფაკულტეტის მოწვეული ლექტორი ნანი მანველიშვილი გამართავს თავისი რომანის „არ დამივიწყო“ პრეზენტაციას.
წიგნის შესახებ
რა მოხდება, თუ ერთ დღეს ადამიანებს ასეთი უცნაურობა დაემართებათ – დაავიწყდებათ ყველა და ყველაფერი, საკუთარი იდენტობაც კი. თუმცა ემახსომებათ მხოლოდ და მხოლოდ ერთი ადამიანი: ვიღაცას – დედა, ვიღაცას – შვილი, ზოგს – მამა და ზოგსაც – სულაც მეზობელი? „არ დამივიწყო“ – პასუხია ამ კითხვაზე.
რომანში ორი ძირითადი ხაზია: პირველი თანამედროვე საქართველოში ვითარდება, მთავარი გმირი კი ლენეა, სტუდენტი გოგონა, რომელიც ბებიის ბურუსით მოცული თავგადასავლის გაგებას ცდილობს, ბებიისა, რომელიც საბჭოთა კავშირში ცხოვრობდა და მისი ამბავი თვალსა და ხელს შუა გაქრა.
მეორე ხაზი წარსულია – საბჭოთა კავშირი, ქართველების როლი და ადგილი ამ სივრცეში, ადამიანის ბედი ტოტალიტარულ სახელმწიფოში, ომი და… სიყვარული.
ეს არის ამბავი დავიწყებულებზე. ზოგჯერ ჩვენ ვივიწყებთ, უფრო ხშირად კი გვივიწყებენ. როგორია იყო დავიწყებული? რას ნიშნავს მარტოობა, როგორ უნდა ებრძოლო საკუთარ თავს თუ არ გახსოვს, ვინ ხარ? რა იყო საბჭოთა ტერორი და რა გავლენა ჰქონდა ადამიანებზე? როგორია სიყვარული, მართლა აძლევს ძალას ადამიანს ბრძოლისთვის? როგორ უნდა იყო ძლიერი ქალი? რატომ მაინდამაინც სენი – დავიწყება? – ეს და სხვა კითხვები გაუჩნდება მკითხველს და პასუხების ძიებას წიგნში ან მის გარეთ დაიწყებს.
წიგნი 2023 წელს „პალიტრა L-მა“ გამოსცა.
სამუშაო ენა: ქართული
დრო: 15 მარტი, 19:00 საათი
ადგილმდებარეობა: წიგნის სახლი „ლიგამუსი“, ი. ჭავჭავაძის გამზ. N32
დასწრება თავისუფალია.

„საზოგადოებაზე ორიენტირებული მართლმსაჯულება“ – დოქტორ თიმ ბუნიევაცის საჯარო ლექცია
2024-03-14 18:00 - 19:00
14 მარტს, 18:00 საათზე, წიგნის სახლში „ლიგამუსი“ ილიას სახელმწიფო უნივერსიტეტის სამართლის სკოლისა და USAID სამართლის უზენაესობის პროგრამის თანამშრომლობის ფარგლებში დოქტორი თიმ ბუნიევაცი წაიკითხავს საჯარო ლექციას „საზოგადოებაზე ორიენტირებული მართლმსაჯულება“.
დოქტორი თიმ ბუნიევაცი, USAID სამართლის უზენაესობის პროგრამის მრჩეველი საზოგადოების ჩართულობის საკითხებში, სასამართლოს ადმინისტრაციის ჯილდოს მფლობელი ექსპერტია დიდი პრაქტიკული გამოცდილებით, ავტორია საერთაშორისო კვლევებისა საზოგადოებაზე ორიენტირებული მართლმსაჯულებისა და სასამართლო ადმინისტრირების შესახებ.
მან დააარსა ადამიანებზე ორიენტირებული მართლმსაჯულების სასამართლოები ავსტრალიაში, იყო სასამართლო ადმინისტრაციის საერთაშორისო ასოციაციის საბჭოს წევრი. დღემდე სასამართლო ადმინისტრირების საერთაშორისო ჟურნალის რედაქტორია; აქვს პრაქტიკოსი იურისტის, მინისტრის მრჩევლად და სასამართლო სისტემის კონსულტანტად მუშაობის 20-წლიანი გამოცდილება.
სამუშაო ენა: ინგლისური
დრო: 14 მარტი, 18:00 საათი
ადგილმდებარეობა: წიგნის სახლი „ლიგამუსი“, ი. ჭავჭავაძის გამზ. N32
დასწრება თავისუფალია.

დოქტორანტ ნინო ბუწაშვილის სადისერტაციო ნაშრომის დაცვა
2024-03-11 17:00
11 მარტს, 17:00 საათზე, ილიას სახელმწიფო უნივერსიტეტის G106 აუდიტორიაში მეცნიერებათა და ხელოვნების ფაკულტეტის სადოქტორო პროგრამა „ფსიქოლოგიის“ დოქტორანტი ნინო ბუწაშვილი დაიცავს სადისერტაციო ნაშრომს „სოციალური დომინანტობის ორიენტაცია და კოგნიტური სიცხადის მოთხოვნილება, როგორც BIAS map-ის მოდერატორები“.
სამეცნიერო ხელმძღვანელი – ნინო ჯავახიშვილი, ილიას სახელმწიფო უნივერსიტეტის პროფესორი
სამუშაო ენა: ქართული
დრო: 11 მარტი, 17:00 საათი
ადგილმდებარეობა: ილიას სახელმწიფო უნივერსიტეტის G106 აუდიტორია, გ. წერეთლის ქ.N1
დასწრება თავისუფალია.

მონოგრაფიის „ირანული ზეგავლენა ქართველ დიდგვაროვანთა სამოსში XVI-XVII საუკუნეების დასავლეთ საქართველოს ფრესკების მიხედვით“ პრეზენტაცია
2024-03-06 17:00 - 18:00
6 მარტს, 17:00 საათზე, ილიას სახელმწიფო უნივერსიტეტის S201/202 აუდიტორიაში გაიმართება აღმოსავლეთმცოდნეობის ინსტიტუტის მკვლევრების, თამარ დემეტრაშვილისა და თამარ ლეკვეიშვილის მონოგრაფიის „ირანული ზეგავლენა ქართველ დიდგვაროვანთა სამოსში XVI-XVII საუკუნეების დასავლეთ საქართველოს ფრესკების მიხედვით“ პრეზენტაცია.
ნაშრომში განხილულია დასავლეთ საქართველოში XVI-XVII საუკუნეების ქართული ქრისტიანული ტაძრების კედლის მხატვრობის (ფრესკების) ის ნიმუშები, რომლებზე გამოსახულ ქტიტორთა, მეფეთა, დიდგვაროვანთა და მათი ოჯახების ჩაცმულობაში ასახულია ირანული გავლენა. განხილულია ისტორიული გარემო, რაც განაპირობებდა ჩაცმულობაში ამგვარი ტენდენციის გაძლიერებას. გამახვილებულია ყურადღება ტანისამოსის ცალკეულ დეტალებსა და მათ სიმბოლურ დატვირთვაზე.
მონოგრაფია გამოიცა შოთა რუსთაველის საქართველოს ეროვნული სამეცნიერო ფონდის მიერ დაფინანსებული ამავე სახელწოდების პროექტის (შიფრი NFR-19-118) ფარგლებში.
სამუშაო ენა: ქართული
დრო: 17:00 საათი
ადგილმდებარეობა: გ.წერეთლის აღმოსავლეთმცოდნეობის ინსტიტუტი, S201/202 აუდიტორია, გ. წერეთლის ქუჩა N3
დასწრება თავისუფალია.
2024

კონფერენცია „ენისა და მეტყველების თერაპევტების თანამშრომლობა მომიჯნავე დარგების სპეციალისტებთან“
2024-03-06 13:30 - 15:00
6 მარტს, 13:30 საათზე, ილიას სახელმწიფო უნივერსიტეტის G106 აუდიტორიაში ილიას სახელმწიფო უნივერსიტეტისა და საქართველოს ენისა და მეტყველების თერაპევტთა ასოციაციის ორგანიზებით გაიმართება ენისა და მეტყველების საერთაშორისო დღისადმი მიძღვნილი კონფერენცია „ენისა და მეტყველების თერაპევტების თანამშრომლობა მომიჯნავე დარგების სპეციალისტებთან“.
მოხსენებებს წაიკითხავენ ენისა და მეტყველების თერაპევტები, ფსიქოლოგები, ადრეული განვითარების სპეციალისტი, ოკუპაციური, სენსორული, ქცევითი თერაპევტები, დამსწრეთ გააცნობენ სხვადასხვა დარგის სპეციალისტებთან თანამშრომლობისა და ერთობლივად მუშაობის შედეგებს კომუნიკაციის, ენისა და მეტყველების სხვადასხვა დარღვევის დროს.
6 მარტს, ენისა და მეტყველების თერაპიის დღეს, ყოველწლიურად აღნიშნავს ენისა და მეტყველების თერაპიის ევროპის ასოციაცია EUROPEAN SPEECH AND LANGUAGE THERAPY ASSOCIATION (ESLA).
ამ დღის მიზანია კომუნიკაციის, ენისა და მეტყველების თერაპევტის როლის შესახებ საზოგადოებისა და მომიჯნავე სპეციალისტების ცნობიერების ამაღლება.
2024 წლის თემაა მომიჯნავე სპეციალისტებსა და მშობლებთან თანამშრომლობა.
დამატებითი ინფორმაციისთვის დარეკეთ ნომერზე: 595 69 99 91
სამუშაო ენა: ქართული
დრო: 6 მარტი, 13:30 სთ.
ადგილმდებარეობა: ილიას სახელმწიფო უნივერსიტეტის G106 აუდიტორია, გ. წერეთლის ქ.N1
დასწრება თავისუფალია.

საქართველოს ფუტსალის თასი. ⅛ ფინალი. MFC ILIAUNI VS TSALENJIKHA
2024-03-05 19:30 - 21:00
4- 5 მარტს გაიმართება საქართველოს ფუტსალის თასის თასის გათამაშების მერვედფინალური ეტაპები. 16 თებერვლის კენჭისყრის შედეგად (t.ly/mGBpV) ილიაუნის ფუტსალის კლუბი წალენჯიხას დაუპირისპირდება.
ტურნირი ჩვენთვის ორმაგად საინტერესოა, რადგან 2021 წელს სწორედ ეს თასი აღმართა ჩვენმა გუნდმა და ილიას სახელმწიფო უნივერსიტეტს პირველი გამარჯვება მოუტანა ოფიციალური შეჯიბრებიდან (ფუტსალის ლიგა და ფუტსალის თასი, რომლებიც ტარდება უეფას ეგიდით, წარმოადგენს პროფესიულ ჩემპიონატს), გარდამავალ თასზე კი სამუდამოდ ამოიტვიფრა ჩვენი უნივერსიტეტის კლუბის სახელი და ლოგო.
ვიდეო – ილიაუნი ფუტსალის თასის გამარჯვებულია 2021: https://www.youtube.com/watch?v=n7iCZeIXCX4
მატჩი 5 მარტს, 19:30 საათზე, ფუტსალის ოფიციალური მატჩების არენაზე გაიმართება (არენა 2, უნივერსიტეტის ქუჩა N6).
Სპორტი გულშემატკივრების თამაშიცაა. ჩვენი გუნდის თითოეული წევრი მთელი წლის განმავლობაში ყოველკვირეულად ინტენსიურად ვარჯიშობს, რათა ოფიციალურ მატჩებზე წარადგინოს ილიაუნი. მისთვის გულშემატკივრების მხარდაჭერა დიდი მუხტისა და ენერგიის მომტანია.
გულშემატკივართა დასწრებას ილიაუნის გულშემატკივართა სტუდენტური კლუბი გაუწევს ორგანიზებას, რისთვისაც დიდ მადლობას ვუხდით კლუბის თითოეულ წევრს.
უგულშემატკივრე შენს გუნდს არენაზე!
წარმატებები MFC ILIAUNI !
შეხვედრები ლიგის ოფიციალურ ფეისბუქ და იუთუბარხებზე პირდაპირი ტრანსლაციით გაშუქდება.
მისამართი: არენა 2-ის დარბაზი, უნივერსიტეტის ქუჩა N6
დასწრება თავისუფალია.

„მგლის აზროვნების ფორმირება“ – იასონ ბადრიძის საჯარო ლექცია
2024-03-04 19:00 - 21:00
4 მარტს, 19:00 საათზე, ილიას სახელმწიფო უნივერსიტეტის G106 აუდიტორიაში გაიმართება იასონ ბადრიძის 80 წლის იუბილესადმი მიძღვნილი ღონისძიება. მეცნიერი ველური ბუნების დაცვის დღის აღსანიშნავად წაიკითხავს საჯარო ლექციას „მგლის აზროვნების ფორმირება“.
ბიოლოგიის მეცნიერებათა დოქტორი, ილიას სახელმწიფო უნივერსიტეტის ემერიტუს პროფესორი იასონ ბადრიძე დაიბადა 1944 წლის 26 იანვარს თბილისში.
სამეცნიერო საქმიანობის დიდი ნაწილი მან მგლის ქცევის ბიოლოგიური საფუძვლების კვლევას დაუთმო. ბორჯომის ნაკრძალში მგლებთან 1500 საათს იცხოვრა და შეისწავლა მათი ქცევის დამახასიათებელი ნიშნები, გამოიკვლია, როგორ ყალიბდება მათი ქცევა.
სამუშაო ენა: ქართული
დრო: 4 მარტს, 19:00 საათი
ადგილმდებარეობა: ილიას სახელმწიფო უნივერსიტეტის G106 აუდიტორია, გ. წერეთლის ქ. N1
დასწრება თავისუფალია.

ღია კარის დღე - ტექნოლოგიის სკოლა
2024-03-02 16:00 - 18:00
2 მარტს, 16:00 საათზე, ილიას სახელმწიფო უნივერსიტეტის G106 აუდიტორიაში ილიაუნის ტექნოლოგიის სკოლის პროგრამებით დაინტერესებული უფროსკლასელებისა და აბიტურიენტებისთვის გაიმართება ღია კარის დღე.
ტექნოლოგიის სკოლის პროფესორები და სტუდენტები გაგაცნობენ ამომწურავ ინფორმაციას სკოლის შესაძლებლობებისა და სწავლის შესახებ. შეხვედრაზე ასევე გაეცნობით ტექნოლოგიის სკოლის პროგრამებს, ესენია:

მათემატიკა
არქიტექტურა
კომპიუტერული ინჟინერია
სამოქალაქო ინჟინერია (ქართული/ინგლისური)
კომპიუტერული მეცნიერებები (ინგლისური)
ელექტრული ინჟინერია (ინგლისური)

სკოლაში დარგის ღრმა ცოდნასთან ერთად შეიძენთ თანამედროვე ტექნოლოგიურ ცოდნასა და უნარებს, რომლებიც ადგილობრივ თუ საერთაშორისო ბაზარზე წარმატებით დასაქმების, კარიერული განვითარებისა და სამეცნიერო კვლევების საფუძველია.
სწავლის დროს გექნებათ თანამედროვე ლაბორატორიებში მუშაობის, კვლევებში, სტუდენტურ კონკურსებსა და კონფერენციებში მონაწილეობის, ერთი ან რამდენიმე სემესტრი საზღვარგარეთ სწავლისა და წამყვან ტექნოლოგიურ კომპანიებში პრაქტიკის გავლის საშუალება.
დრო: 16:00-18:00 საათი
ადგილი: ილიას სახელმწიფო უნივერსიტეტის G106 აუდიტორია, გ. წერეთლის ქ. N1
რეგისტრაცია გაიარეთ ბმულზე https://forms.gle/mpNxesgzQvfNEbs88
ინფორმაცია ღია კარის დღის სრული პროგრამის შესახებ შეგიძლიათ იხილოთ აქ https://shorturl.at/himuI
შენი საინტერესო ცხოვრება იწყება აქ!

ღია კარის დღე - სამართლის სკოლა
2024-03-02 14:00 - 15:30
2 მარტს, 14:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ ილიაუნის სამართლის სკოლის პროგრამებით დაინტერესებული უფროსკლასელებისა და აბიტურიენტებისთვის გაიმართება ღია კარის დღე.
ილიაუნის სამართლის სკოლის საბაკალავრო საფეხურის პროგრამული საგნები მოიცავს ისეთ მასალას, რომელიც დაფუძნებულია:

სამართლის შესავალ ნაწილზე
საჯარო სამართალზე
კერძო სამართალზე
სისხლის სამართალზე
საერთაშორისო სამართალზე

საინფორმაციო შეხვედრაზე სამართლის სკოლის პროფესორები და სტუდენტები დამსწრეთ გააცნობენ ამომწურავ ინფორმაციას პროგრამის შინაარსის, სწავლების მეთოდებისა და პროფესიული პერსპექტივების შესახებ.
სამართლის სკოლაში სწავლისას შეიძენთ ფართო ცოდნასა და პრაქტიკულ გამოცდილებას: შეძლებთ იმუშაოთ რეალურ შემთხვევებზე და გამოიძიოთ კონკრეტული საქმეები, ისარგებლებთ სამართლის სკოლის კლინიკებითა და კვლევითი ცენტრებით, რაც დაგეხმარებათ გახდეთ სამართლის დარგის კონკურენტუნარიანი სპეციალისტი.
ილიაუნის სამართლის სამართლის სკოლის მისიაა სტუდენტებისთვის თეორიული და პრაქტიკული უნარ-ჩვევების გამომუშავება, იურიდიული აზროვნების განვითარება და ღირებულებათა ჩამოყალიბება.
დამსწრეთა შეკითხვებს ამომწურავად უპასუხებენ ილიაუნის სამართლის სკოლის პროფესორები და სტუდენტები.
დრო: 14:00-15:30 საათი
ადგილი: ილიას სახელმწიფო უნივერსიტეტის წიგნის სახლი „ლიგამუსი“, ი. ჭავჭავაძის გამზ. N32
რეგისტრაცია გაიარეთ ბმულზე https://forms.gle/hYcpUiZeXR12uvuF7
ინფორმაცია ღია კარის დღის სრული პროგრამის შესახებ შეგიძლიათ იხილოთ აქ https://shorturl.at/himuI
შენი საინტერესო ცხოვრება იწყება აქ!

ღია კარის დღე - ბიზნესის სკოლა
2024-03-02 11:00 - 13:00
2 მარტს, 11:00 საათზე, ილიას სახელმწიფო უნივერსიტეტის E405 აუდიტორიაში ილიაუნის ბიზნესის სკოლის პროგრამებით დაინტერესებული უფროსკლასელებისა და აბიტურიენტებისთვის გაიმართება ღია კარის დღე.
შეხვედრაზე გაეცნობით სკოლის პროგრამებს:

ბიზნესის ადმინისტრირება (მენეჯმენტი, საბანკო და საფინანსო საქმე, ტურიზმი) (ძირითადი სპეციალობები)
ბიზნესის ადმინისტრირება (მენეჯმენტი) (ძირითადი სპეციალობა) – სწავლების ენა: ინგლისური

თუ გსურთ გახდეთ ბიზნესის ადმინისტრირების სპეციალისტი და შეძლოთ კორპორაციულ, აკადემიურ, საჯარო თუ არასამთავრობო სექტორში წარმატებული საქმიანობა როგორც ადგილობრივი, ისე საერთაშორისო მასშტაბით, ილიაუნის ბიზნესის სკოლა საუკეთესო არჩევანია.
ღია კარის დღეზე ბიზნესის სკოლის პროფესორები და სტუდენტები გაგაცნობენ სკოლის პროგრამების სტრუქტურას, შინაარსსა და საგანმანათლებლო რესურსებს. სწავლის დროს გექნებათ თანამედროვე ლაბორატორიებში მუშაობის, კვლევებში მონაწილეობის, მოწინავე ორგანიზაციებსა და ბანკებში პრაქტიკის გავლისა და სტაჟირების საშუალება.
დრო: 11:00-13:00 საათი
ადგილი: ილიას სახელმწიფო უნივერსიტეტის E405 („ფორბსის“) აუდიტორია, ქ. ჩოლოყაშვილის გამზ. N3/5
რეგისტრაცია გაიარეთ ბმულზე https://forms.gle/NbP2YW1tjGfNVQMQ9
ინფორმაცია ღია კარის დღის სრული პროგრამის შესახებ შეგიძლიათ იხილოთ აქ https://shorturl.at/himuI
შენი საინტერესო ცხოვრება იწყება აქ!
2024

აუქციონი ლუკა ნახუცრიშვილის გადასარჩენად
2024-03-01 16:00 - 19:00
პირველ მარტს, 17:00-დან 18:00 საათამდე, ილიას სახელმწიფო უნივერსიტეტის A101 აუდიტორიაში გაიმართება აუქციონი ლუკა ნახუცრიშვილის გადასარჩენად.
აუქციონზე წარმოდგენილი იქნება ხელოვანთა ნამუშევრები, რომელთა გაყიდვიდან შემოსული თანხა გადაირიცხება ლუკას დასახმარებლად.
გრძელდება რეგისტრაცია აუქციონში მონაწილეობის მისაღებად. თუ გსურთ წვლილი შეიტანოთ ლუკას დასახმარებლად, შეავსეთ სარეგისტრაციო ბმული:https://rb.gy/67bfl1
აუქციონი ეწყობა ლუკას გადასარჩენად დაგეგმილი უნიმარკეტის ფარგლებში. ამასთან ნებისმიერ მსურველს შეუძლია კომპანიების, ხელოვანთა, სტარტაპერების, ილიაუნის სტუდენტებისა და ლექტორების მიერ გასაყიდად გამოტანილი ნივთების შეძენა ან უნიმარკეტის მონაწილედ დარეგისტრირება და ნივთების გაყიდვა.
განრიგი:

16:00 – 19:00 სთ., უნიმარკეტი | A კორპუსის მიმდებარე ტერიტორია
17:00 – 18:00 სთ., აუქციონი | A101 აუდიტორია
18:00 – 19:00 სთ., კონცერტი – რეზო კიკნაძის კვინტეტი

მისამართი: ი. ჭავჭავაძის გამზ. N32
2024

უნიმარკეტი ლუკა ნახუცრიშვილის გადასარჩენად
2024-03-01 16:00 - 19:00
1-ელ მარტს, 16:00-დან 19:00 საათამდე ილიას სახელმწიფო უნივერსიტეტის A კორპუსში გაიმართება უნიმარკეტი ლუკას გადასარჩენად.
უნიმარკეტზე დაგეგმილია აუქციონი, რომელზეც წარმოდგენილი იქნება ცნობილ ქართველ ხელოვანთა ნამუშევრები.
გრძელდება რეგისტრაცია უნიმარკეტში მონაწილეობის მისაღებად.
თუ გსურთ წვლილი შეიტანოთ ლუკას გადასარჩენად, შეავსეთ სარეგისტრაციო ბმული: https://rb.gy/67bfl1
უნიმარკეტზე ნებისმიერ მსურველს შეუძლია:

საქველმოქმედო ყუთში მოათავსოს შემოწირულობა;
შეიძინოს კომპანიების, ხელოვანთა, სტარტაპერების, ილიაუნის სტუდენტებისა და ლექტორების მიერ გასაყიდად გამოიტანილი ნივთები, გამოცემები;
დარეგისტრირდეს უნიმარკეტის მონაწილედ და გაყიდოს ნივთები, შემოსული თანხა კი საქველმოქმედოდ გაიღოს.

განრიგი:

16:00 – 19:00 სთ., უნიმარკეტი | A კორპუსის მიმდებარე ტერიტორია
17:00 – 18:00 სთ., აუქციონი | A101 აუდიტორია
18:00 – 19:00 სთ., კონცერტი – რეზო კიკნაძის კვინტეტი | A101 აუდიტორია

მისამართი: ი.ჭავჭავაძის გამზ. N32

36 წლის ლუკა ნახუცრიშვილს საზოგადოების დახმარება სჭირდება.
ლუკა პირველი თაობის ილიაუნელია. მან 2008 წელს დაამთავრა ბაკალავრიატი, შემდეგ სწავლობდა პრაღის, ტულუზის, ვუპერტალის, პერპინიანისა და ტიუბინგენის უნივერსიტეტებში. 2013 წლიდან ილიაუნის ასოცირებული პროფესორია.
დღეს ილიაუნი ლუკას დასახმარებლად ერთიანდება. რამდენიმე თვის წინ მას მძიმე დიაგნოზი დაუსვეს და თვეზე მეტია, ქიმიოთერაპიის მკურნალობის კურსს გადის ლაიფციგის საუნივერსიტეტო კლინიკაში. ლუკას ქიმიოთერაპიის 12 კურსი ესაჭიროება. ამ ეტაპზე კურსისა და კლინიკის მომსახურების ხარჯების დასაფარად 45 000 ევროა საჭირო.

„თვითმფრინავის ბიჭების საქმიდან დღემდე“ – საჯარო ლექცია და დისკუსია
2024-02-29 17:00 - 18:30
29 თებერვალს, 17:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ ევროპის იურისტ სტუდენტთა ასოციაცია თბილისი (ELSA თბილისი) ილიაუნის სამართლის სკოლის მხარდაჭერით გამართავს საჯარო ლექციასა და დისკუსიას „თვითმფრინავის ბიჭების საქმიდან დღემდე“.
ლექციას წაიკითხავენ თბილისის სახელმწიფო უნივერსიტეტის ლექტორი თორნიკე გოგისვანიძე და მწერალი, იურისტი ირაკლი არიშვილი.
ღონისძიებაზე აჩვენებენ ფილმის „თვითმფრინავის ბიჭები“ ფრაგმენტს, რომელსაც განიხილავენ როგორც ლიტერატურული, ისე სამართლებრივი კუთხით. მონაწილეები ჩაერთვებიან სიმულაციაში, რომელიც გულისხმობს ადამიანის უფლებათა ევროპული კონვენციისა და საქართველოს კონსტიტუციის თანხვედრის განსაზღვრას.
ღონისძიების მიზანია სტუდენტთა ინფორმირებისა და ადამიანის უფლებების მიმართულებით ცნობიერების ამაღლების ხელშეწყობა.

ღონისძიებაში მონაწილეობა შეუძლიათ თბილისის აკრედიტებული უმაღლესი სასწავლებლების, სამართლის ფაკულტეტის სტუდენტებს / კურსდამთავრებულებს.
მონაწილეები შეირჩევიან სამოტივაციო წერილის საფუძველზე.
შერჩეულ მონაწილეებს დავუკავშირდებით ელექტრონული ფოსტით ღონისძიებამდე ერთი დღით ადრე.

რეგისტრაციისთვის მიჰყევით ბმულს: https://shorturl.at/intMS
რეგისტრაცია იწარმოებს 2024 წლის 26 თებერვლის 18:00 საათამდე.
ელსა (European Law Students’ Association, ELSA), მსოფლიოს უდიდესი აპოლიტიკური, არასამეწარმეო იურისტ სტუდენტთა გაერთიანება, საქმიანობს როგორც საერთაშორისო და ეროვნულ, ისე ლოკალურ დონეზე. დღესდღეობით მოიცავს 43 ევროპულ სახელმწიფოს ეროვნული ჯგუფების დონეზე, 394-მდე უმაღლეს სასწავლებელს მთელ ევროპაში, 60000-მდე იურისტ სტუდენტსა და ახალგაზრდა იურისტს. ევროპის იურისტ სტუდენტთა ასოციაცია თბილისი (ELSA თბილისი) საერთაშორისო ქსელის ლოკალური ჯგუფია.
ღონისძიების შესახებ დამატებითი ინფორმაციის მისაღებად მიმართეთ

თამარ ლომიძეს, ვიცე-პრეზიდენტს სემინარებისა და კონფერენციების მიმართულებით

ელფოსტა: Seminarsconferences.tbilisi@ge.elsa.org | 599 76 58 95
სამუშაო ენა: ქართული
დრო: 29 თებერვალი, 17:00 საათი
ადგილმდებარეობა: წიგნის სახლი „ლიგამუსი“, ი. ჭავჭავაძის გამზ. N32

ღია კარის დღე - მეცნიერებათა და ხელოვნების ფაკულტეტი
2024-02-29 10:00 - 16:00
29 თებერვალს, 10:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ გაიმართება მეცნიერებათა და ხელოვნების ფაკულტეტის ღია კარის დღე.
უფროსკლასელებსა და აბიტურიენტებს, ვისაც გაინტერესებთ:

ქართული ფილოლოგია, ლიტერატურათმცოდნეობა
თავისუფალი მეცნიერებები
არქეოლოგია, ისტორია
ანგლისტიკა, გამოყენებითი გერმანისტიკა, საფრანგეთისმცოდნეობა, რუსისტიკა
საერთაშორისო ურთიერთობები, პოლიტიკის მეცნიერება
ფსიქოლოგია/სოციოლოგია/ფილოსოფია
ხელოვნებათმცოდნეობა, კინომცოდნეობა, მუსიკა
გრაფიკის ხელოვნება, გამოყენებითი ხელოვნება

საინფორმაციო შეხვედრაზე მეცნიერებათა და ხელოვნების ფაკულტეტის პროფესორები და სტუდენტები ამომწურავად გაგაცნობენ ფაკულტეტის პროგრამების სტრუქტურასა და შინაარსს, ინფორმაციას საგანმანათლებლო რესურსებისა და ხელმისაწვდომობის, პროგრამაზე დაშვების პირობებისა და მიღების პროცედურების, საერთაშორისო პარტნიორებთან თანამშრომლობის შესახებ.
დრო: 10:00-16:00 საათი
ადგილი: ილიას სახელმწიფო უნივერსიტეტის წიგნის სახლი „ლიგამუსი“, ი. ჭავჭავაძის გამზ. N32
რეგისტრაცია გაიარეთ ბმულზე https://forms.gle/sRZ2FWqV3uc73YUh8
ინფორმაცია ღია კარის დღის სრული პროგრამის შესახებ შეგიძლიათ იხილოთ აქ https://shorturl.at/himuI
შენი საინტერესო ცხოვრება იწყება აქ!

საჯარო ლექცია „მომკლავს მე უშენობა...“ (ანუ რკინის საოცარი თავგადასავალი ქიმიურ სამყაროში)
2024-02-28 15:00 - 17:30
რა მნიშვნელობა აქვს რკინას ჩვენი სიცოცხლისთვის?
საჯარო ლექცია „მომკლავს მე უშენობა…“ (ანუ რკინის საოცარი თავგადასავალი ქიმიურ სამყაროში) უპასუხებს რკინის სასიცოცხლო მნიშვნელობასთან დაკავშირებულ შეკითხვებს.
პროფესორი ქეთევან კუპატაძე განიხილავს რკინის, აუცილებელი ქიმიური ელემენტის, მნიშვნელობას ალქიმიკოსების, ქიმიკოსებისა და მხატვრების საქმიანობაში.
ღონისძიება ითვალისწინებს პრაქტიკულ ნაწილსაც – ჩატარდება ქიმიური ექსპერიმენტები, რომლებიც დამსწრეთ ქიმიურ პროცესებზე დაკვირვებისა და კითხვები დასმის საშუალებას მისცემს, რათა მეტი გაიგონ რკინის მნიშვნელობასა და მის გავლენაზე ყოველდღიურ ცხოვრებაში.
სამიზნე აუდიტორია: მოსწავლეები და მასწავლებლები
დრო: 28 თებერვალი, 15:00 საათი
ლექციაზე დასასწრებად გაიარეთ რეგისტრაცია: https://shorturl.at/bpW15
